Ja cꞌa chi rox kꞌij cꞌo jun cꞌulbic bantaji,
ja cꞌa ruteꞌ ja Jesús cꞌo triꞌ.
Jariꞌ cꞌulbic bantaj chipan ja tinamit Caná ja cꞌo pa rcuenta Galilea.
In chakajaꞌ banon invitar ja Jesús e rachbil ja rdiscípulo.
Pro chaka jalal tok qꞌuisi ja vino in bix tre ja Jesús rmal ja ruteꞌ:
—Pakasaꞌ vino qꞌuisi,
neꞌxi.
—Ixok,
takaꞌan ma junan ta nkachꞌob awqꞌuin,
majaꞌn waꞌan terilaꞌ ja tiempo chi ja winak xticotakij nak nbanic,
neꞌ tre.
Cꞌacꞌariꞌ ja ruteꞌ xbij chique ja ilinelaꞌ:
—Xa nak ta nbij ja Jesús chewe tebanaꞌ,
neꞌ chique.
Triꞌ cꞌo wiꞌ wakiꞌ rcꞌolbal tak yaꞌ,
abaj ocnak,
ja jujun cꞌo la wukuꞌ waxakiꞌ cucuꞌ yaꞌ nbe chipan.
Ja rsamaj noc wiꞌ ja yaꞌ jariꞌ banbal quicostumbre ja raj Israel ja nquichꞌachꞌojirsbej nakun jeꞌe ja caniꞌ nrajoꞌ ja quireligión chi nqueban.
Ja cꞌa Jesús quewaꞌ xbij chique ja ilinelaꞌ riꞌ:
—Tenojsaj ja rcꞌolbal tak yaꞌ leꞌ,
neꞌ chique.
In queriꞌ queban,
xequicꞌamaꞌto ja yaꞌ,
quinojsaj.
Ja cꞌa tok nojstaj cumal cꞌacꞌariꞌ bix chic chique rmal ja Jesús:
—Camic tepuluꞌel juleꞌ,
jecꞌutuꞌ chwach ja rachi ja paꞌl trij ja waꞌim xin cꞌulbic,
xecheꞌxi.
In queriꞌ queban,
quepulel.
Ja ilinelaꞌ ja xepuluꞌel ja yaꞌ ejeꞌeꞌ cotak chi qꞌuextaji ja yaꞌ in xoc vino pro ja rachi ja paꞌl trij ja waꞌim xin cꞌulbic arjaꞌ ma rotak ta.
Tok xunaꞌ ja vino chi congana buena cꞌacꞌariꞌ xsiqꞌuij ja rachi ja cꞌuleꞌe
in quewaꞌ xbij tre riꞌ:
—Canojel ja winak ja nechomini ja nimak tak waꞌim ejeꞌeꞌ utzlaj vino ja nquecoj nabey tok nmajtaji ja waꞌim.
Ja cꞌa tok qꞌuiy chic ja vino quitijon chic ja winak cꞌacꞌariꞌ nya̱ꞌ chic chique ja vino ja ma kas ta buena.
Pro ja ratat camic cꞌa pa rqꞌuisbal takaꞌan xacoj ja vino ja más chi na utz.
Queriꞌ xbij tre.
Jawaꞌ nabey milagro xuban ja Jesús,
pa Caná xuban wiꞌ ja cꞌo pa rcuenta Galilea,
jawaꞌ xcꞌutbej chiquewach ja rdiscípulo chi congana nim rukꞌij in yukeꞌ quecꞌuꞌx ruqꞌuin.
Ja Jesús tok tzur can rmal awaꞌ wariꞌ cꞌacꞌariꞌ be chipan ja tinamit rbinaꞌan Capernaum rachbil ja ruteꞌ e rachbil chakajaꞌ ja rchꞌalal in ja rdiscípulo.
Ja cꞌa tok xeꞌekaji,
triꞌ xeqꞌuejeꞌ wiꞌ jun caꞌiꞌ kꞌij.